Litra SA

Litra SA (fuld betegnelse: litra SA-SB-SC-SD-SD-SC-SB-SA) er et ottevogns togsæt og med 105 leverede sæt den største gruppe af DSB's 4. generations S-tog. De blev sat i drift 1996-2007.

Hele togsættet er videoovervåget for at begrænse hærværk og øge tryghedsfornemmelsen hos passagerer og personale. Togene accelererer hurtigt og støjsvagt, og opleves generelt som meget komfortable og lyse tog. 

Tophastigheden er 120 km/t. Denne kan dog kun udnyttes på Køge Bugt, Høje Taastrup, Frederikssund og en kort del af Nord banen fra Hellerup til Lyngby. Signalsystemet på den resterende del af Nordbanen, fra Lyngby til Hillerød, gør at hastigheden ikke kan sættes op fra 90/100 km/t til 120 km/t på denne strækning før signalsystemet er udskiftet. På Ringbanen er tophastigheden 80 km/t.

Der blev oprindeligt bestilt 120 8-vognstogsæt, litra SA, men ordren blev pga. den forlængede ringbane ændret, således at de sidste 15 stk 8-vognstogsæt blev vekslet til 30 stk 4-vognstogsæt, litra SE. En ulykke i 2002 bevirkede imidlertid, at et 8-vognssæt måtte udrangeres, og nu er opklodset i Århus. Som erstatning anskaffedes et ekstra 4-vognstogsæt. I alt er der således leveret 136 togsæt, hvoraf de 105 er 8-vognstogsæt og de 31 er 4-vognstogsæt.

På grund af deres buttede facon har togsættene blandt togentusiaster fået øgenavnene perronknuseren, bobletog og Hamsteren/Dværghamsteren – formentlig bestemt af vognantallet, otte eller fire.

4. generations s-toget er mere energiøkonomisk end sine forgængere, idet det er udstyret med såkaldt regenerativ bremsning. Det betyder, at toget kan bremse elektrisk, hvor den producerede energi enten bruges af toget selv eller sendes ud i køreledningen til brug for andre tog. Hvis toget ikke havde regenerative bremser, ville det betyde, at der skulle indkøbes ca. 40 % mere el fra elselskabet. 

(Kørestrømsanlægget på S-Banen er dog ikke udbygget til regenerativ bremsning; den overskydende energi bliver derfor brændt af i en bremsemodstand på taget. [CØW])

Det er primært den elektriske bremse, der bruges, men herudover har toget naturligvis også mekaniske bremser.

Kort tid efter lanceringen af den nye køreplan i september 2007 indførte DSB stillezoner i litra SA. De blev oprettet som en forsøgsordning, fordi mange passagerer havde efterlyst muligheden for, at kunne sidde i fred på turen. Her må man, ligesom i andre stillezoner, ikke tale i mobiltelefon, og man må sidde et andet sted hvis man ønsker at føre en samtale.

Togsæt 
Et togsæt består af otte vogne, der kun kan adskilles på værksted. Som det fremgår af litra, er togsættet symmetrisk oprangeret. De otte vogne har altid fælles løbenummer men hver sit "serienummer".

De fire vogntyper er
 SA 8101-8205 / 9101-9205 = Motorvogn med førerrum og flexrum til cykler, m.m.
 SB 8301-8405 / 9301-9405 = Motorvogn med strømaftager
 SC 8601-8705 / 9601-9705 = Mellemvogn
 SD 8801-8905 / 9801-9905 = Motorvogn med traktionscontainer (vekselrettere)

Togsættene er bygget af Alstom LHB og Siemens i Salzgitter, Tyskland. De enkelte vogne i togsættet har enkeltakslede, hydraulisk kurvestyrede bogier med hydrauliske bremser. Togene kører på 1650 V jævnstrøm, men togsættet har ligesom tredje generation af DSBs S-tog vekselstrømsbanemotorer. Den maksimale hastighed er 120 km/t, og togene kan accelerere op til 1,3 m/s². Togsættet har Scharfenbergautomatkobling. Et samlet togsæt bestående af otte vogne er 83,78 m langt og 3,52 m bredt.

I modsætning til de tidligere S-togstyper har dette S-togssæt gennemgang og frit udsyn mellem vognene i hele togsættets længde. De korte vogne, som togsættet består af, har i øvrigt givet konstruktører og designere bedre muligheder for at udnytte togets tværsnitsprofil.

Tekniske data 

 Akselrækkefølge A’ A’ A’ 1A’ + A’ 1A’ A’ A’.
 Sporvidde 1.435 mm.
 Længde over koblinger 83.780 mm.
 Bredde 3.600 mm.
 Antal siddepladser 312 +.
 Klapsæder i de 2 fleksrum 28.
 Antal ståpladser ca. 360.
 Vægt (tom) 123,8 t.
 Vægt (med passagerer) maks. 195 t.
 Hjuldiameter 840 mm (nyt).
 Gulvhøjde 1.100 mm.
 Hastighed 120 km/t.
 Spændingssystem 1.650 V DC.
 Maksimal effekt acceleration 1.720 kW.
 Maksimal effekt bremse 2.950 kW.
 Maksimal acceleration 1,3 m/s2.
 Maksimal retardation 1,2 m/s2.

Se også 
 Litra SE – den korte version af 4. generations S-togene

Eksterne Henvisninger 

 Banesiden – aktuel status for 4. generations S-tog 
 Tekniske data 
 Litra SA på dsb.dk

Noter 

SA
SA
SA
SA
SA